# காராங்கசெம் பிராந்தியம்


**காராங்கசெம் பிராந்தியம்** (ஆங்கிலம்: *Karangasem Regency*; பாலினியம்: *Kabupatén Karaṅasĕm*; இந்தோனேசியம்: *Kabupaten Karangasem*) என்பது இந்தோனேசியா, பாலி தீவில் ஒரு பிராந்தியம் ஆகும். இந்தப் பிராந்தியத்தின் தலைநகரம் அமலாபுரம் *(Amlapura)*. காராங்கசெமின் ஆட்சிப் பகுதி "பாலியின் ஆன்மீக உணர்வு" என்று அறியப்படுகிறது. பாலியின் தாய் கோயிலான பெசாகி கோயில் மற்றும் பாலியின் பல பெரிய கோயில்கள் இந்தப் பிராந்தியத்திதான் அமைந்துள்ளன.  

பாலி தீவின் கிழக்குப் பகுதியில் அமைந்துள்ள காராங்கசெம் பிராந்தியம் 839.54 கிமீ<sup>2</sup> பரப்பளவைக் கொண்டுள்ளது; மற்றும் 2024-ஆம் ஆண்டு மக்கள் தொகை கணக்கெடுப்பின்படி 536477 மக்கள் தொகையைக் கொண்டிருந்தது. காராங்கம் பிராந்தியத்தின் கடற்கரை 87 கி.மீ நீளம் கொண்டது. அவற்றில் சில கடற்கரைகள் சுற்றுலாப் பயணிகளுக்கு ஏற்றவையாக உள்ளன.  

## வரலாறு

காராங்கசெம் இராச்சியம் 1600-ஆம் ஆண்டு பாலி தீவில் உருவான ஓர் இந்து இராச்சியமாகும். அதன் உச்சக்கட்ட காலத்தில், இந்த இராச்சியம் லொம்போக் தீவு வரை பரந்த நிலப்பரப்பைக் கொண்டிருந்தது. 1894-இல் இடச்சுக்காரர்களுடன் நடந்த போரில் தோல்வியடைந்த பிறகு, காராங்கசெம் இடச்சு கிழக்கிந்திய அரசாங்கத்தின் கட்டுப்பாட்டின் கீழ் வந்தது. இந்தோனேசியா குடியரசு விடுதலை அடைந்த பிறகு, காராங்கசெம் இராச்சியம், இந்தோனேசிய அரசாங்கத்தின் கீழ் இரண்டாம் நிலை ஆட்சிப் பகுதியாக மாறியது.  

### காராங்கா சமாதி

காராங்கசெம் இராச்சியம் நிறுவப்பட்ட வரலாற்றுக் காலத்தில் இருந்து காராங்கசெம் பிராந்தியத்தின் வரலாற்றையும் பிரிக்க முடியாது. கரங்காசெம் *(Karangasem)* என்ற பெயர் உண்மையில் காராங்கா சமாதி *(Karang Semadi)* என்ற சொல்லில் இருந்து வந்தது. காராங்கசெம் என்ற பெயரின் தோற்றத்தைக் கொண்ட சில வரலாற்றுப் பதிவுகள் கிடைக்கப்பெற்று உள்ளன.  

பாடுங் பிராந்தியத்தின் மங்குபுரம் *(Mangupura)* நகர்ப்பகுதியின் கெரியா மந்தாரா *(Geria Mandara)* கிராமத்தில் கண்டுபிடிக்கப்பட்ட சாடிங் சி கல்வெட்டில் *(Sading C Inscription)* காராங்கசெம் வரலாற்றுப் பதிவுகள் கிடைத்துள்ளன. அமலாபுரம் நகருக்கு வடகிழக்கில் உள்ள லெம்புயாங் மலைக்கு, முதலில் அட்ரி காராங் *(Adri Karang)* என்று பெயரிடப்பட்டது; அதாவது காராங் மலை அல்லது பவள மலை என்று பொருள்படும்.  

## காராங்கசெம் இராச்சியம்

16 - 17-ஆம் நூற்றாண்டுகளில், காராங்கசெம் இராச்சியம்; கெல்கெல் இராச்சியத்தின் கீழ் இருந்தது. காராங்கசெம் இராச்சியத்தின் மன்னர் தேவா காராங்கமலா *(Dewa Karangamala)* என்பவர் செலகுமி எனும் தற்போதைய பலேபுண்டுக் *(Balepunduk)* நகரில் வசித்து வந்தார். தேவா காராங்கமலா ஒரு கட்டத்தில் குஸ்தி ஆர்யா பாடாஞ்சேருக் *(Gusti Arya Batanjeruk)* என்பவரின் விதவையை மணந்தார். குஸ்தி ஆர்யா பாடாஞ்சேருக் என்பவர் காராங்கசெம் இராச்சியத்தில் ஓர் அரச ஆளுநராக இருந்தார்.  

## நிர்வாக மாவட்டங்கள்
காராங்கசெம் பிராந்தியம் 8 மாவட்டங்களாக *(Districts of Indonesia)* *(Kecamatan)* பிரிக்கப்பட்டுள்ளது.  

| மாவட்டம்
(Kecamatan) | பரப்பு
கிமீ <sup>2</sup> | மக்கள்
தொகை
2010 | மக்கள்
தொகை
2020 | மக்கள்
தொகை
2022 | கிராமம் | அஞ்சல்
குறியீடு |  |
| --- | --- | --- | --- | --- | --- | --- | --- |
| 51.07.01 | ரென்டாங் | 109.70 | 36,931 | 41,782 | 42,600 | 6 | 80863 |
| 51.07.02 | சிடேமேன் | 35.15 | 31,617 | 37,045 | 38,000 | 10 | 80864 |
| 51.07.03 | மங்கிஸ் | 69.83 | 44,041 | 54,608 | 56,700 | 12 | 80871 |
| 51.07.04 | காராங்கசெம்
(மாவட்டம்) | 94.23 | 82,606 | 100,036 | 103,300 | 11 | 80811
-80813 |
| 51.07.05 | அபாங் | 134.05 | 60,965 | 80,345 | 84,300 | 14 | 80852 |
| 51.07.06 | பெபான்டெம் | 81.51 | 45,160 | 54,941 | 56,800 | 8 | 80861 |
| 51.07.07 | செலாட் | 80.35 | 38,114 | 44,284 | 45,400 | 8 | 80862 |
| 51.07.08 | கூபு | 234.72 | 57,053 | 79,361 | 84,200 | 9 | 80853 |
| **மொத்தம்** | *839.54* | *396,487* | *492,402* | *511,300* | *76* | } |  |

## காலநிலை

காராங்கசெம் பிராந்தியம் வெப்பமண்டல மழைக்காடு காலநிலை (Af) கொண்டது. ஆண்டு முழுவதும் மிதமான மழைப்பொழிவு முதல் கனமழை வரை இருக்கும்.  

## காட்சியகம்
- **காராங்கசெம் பிராந்திய காட்சிப் படங்கள்**